text: HK-formand: Vi har sejret
  17 juli 2015 kl. 18.28
  Fagbevægelsen føler, at den har sejret, når Ryanair rydder sine hangarer og flytter 100 arbejdspladser fra Billund til London og Dublin.
  - Vi har slået fast med syv-tommer-søm, at hvis man vil etablere virksomhed i Danmark, så er det danske løn- og arbejdsvilkår, der gør sig gældende. Og vi har krav på en overenskomst, siger formand Henny Fiskbæk, HK Privat Sønderjylland til TV SYD kl. 19.30.
  - Så skal champagnepropperne springe i dag?
  - Ja, lad os nu se. Ryanair har meddelt de forlader basen kl. 23. Så er der jo lidt tid endnu til og de kommer og siger, at de godt vil have en overenskomst alligevel.
  Hun afviser, at fagbevægelsen har et ansvar for, at 100 arbejdspladser forsvinder fra Billund.
  - Det er jo Ryanair, der vælger ikke at tegne en overenskomst. Og det er helt deres beslutning. Vi har gennem tre år vendt hver en sten, været rundt i EU og i forskellige ministerier for at få en overenskomst. Men det er ikke lykkedes.
  - Men fagbevægelsen skal vel skabe arbejdspladser - ikke lukke dem?
  - Jamen, når arbejdspladser gør, at man skal ud for at samle flasker sfor at overleve i Danmark, så kan jeg ikke se, at der er nogen grund til at få de arbejdspladser til Danmark. Tværtimod.
  